โรงตึ๊งรัฐอัด500ล้าน แก้ภัยแล้งเกษตรกร
โรงตึ๊งรัฐเตรียม 500 ล้าน รับจำนำเครื่องจักรกลเกษตรปลอดดอกเบี้ย
3 ก.ค. 2558

โรงตึ๊งรัฐเตรียม 500 ล้าน รับจำนำเครื่องจักรกลเกษตรปลอดดอกเบี้ย
นายมานะ เกลี้ยงทอง ผู้อำนวยการสำนักงานธนานุเคราะห์ หรือโรงรับจำนำรัฐ เปิดเผยว่า ได้เตรียมวงเงิน 500 ล้านบาท รองรับโครงการช่วยเหลือเกษตรกรที่ประสบภัยแล้ง ให้นำเครื่องมือการเกษตร เช่น เครื่องสูบน้ำ เครื่องปั่นไฟ เครื่องพ่นยาฆ่าแมลง มาจำนำกับโรงรับจำนำของรัฐ ปลอดดอกเบี้ย 3 เดือน รวมทั้งขยายเวลาลดดอกเบี้ยเพื่อแบ่งเบาความเดือดร้อนของประชาชนอีก 3 เดือน เริ่มตั้งแต่วันที่ 1 ก.ค.-30 ก.ย. 2558 โดยวงเงินจำนำไม่เกิน 5,000 บาท คิดดอกเบี้ย 0.25% วงเงิน 5,001-1 หมื่นบาท ดอกเบี้ย 0.75% วงเงินจำนำ 10,001-2 หมื่นบาท ดอกเบี้ย 1% วงเงินจำนำ 20,001-1 แสนบาท ดอกเบี้ย 1.25%
“ขณะนี้มีเกษตรกรนำเครื่องมือการเกษตรมาจำนำไม่มากนัก แต่เราก็เตรียมพร้อมไว้ โดยจะตีราคารับจำนำหลักการเดียวกับการตีราคาจำนำแบบเบ็ดเตล็ดทั่วไป ซึ่งอาจไม่สูงมากนัก แต่จะไม่คิดดอกเบี้ย 3 เดือน คาดว่าเกษตรกรคงไม่ปล่อยให้สินทรัพย์หลุดเพราะเป็นเครื่องมือทำกิน” นายมานะ กล่าว